பின்னர் பேசிய வைகோ, ’’50 லட்சம் ஏக்கர் சம்பா பயிர் கருகி வருகிறது. அதைக் காப்பாற்ற இரண்டு முறையாவது மேட்டூர் அணையில் இருந்து தண்ணீர் திறக்க வேண்டும். ஆனால் அங்கு தண்ணீர் இல்லை. விவசாயிகள் கடன் வாங்கி பயிரிட்டுள்ளனர். தண்ணீர் இல்லாத சூழலில் பயிர்கள் கருகினால் விவசாயிகள் அனைவரும் கடனாளியாகி விடுவார்கள். மேகதாட்டுவில் அணை கட்ட கர்நாடக அரசுக்கு பச்சை கொடி காட்டிவிட்டது மத்திய அரசு. உடனே முதல்வர் எடப்பாடி பழனிசாமி அனைத்து கட்சி கூட்டத்தை கூட்டி ஆலோசிப்பதோடு, அனைத்துக் கட்சி தலைவர்களுடன் டெல்லி சென்று பிரதமர் மோடியைச் சந்தித்து தண்ணீர் பெற்றுத்தந்து விவசாயிகளைக் காப்பாற்ற வேண்டும். ஆனால் இந்த கடமையை அவர் செய்யவில்லை. தமிழக மக்களுக்கு கடமை ஆற்றாத முதல்வரை கண்டிக்கிறோம். உச்ச நீதிமன்றம் உத்தரவிட்டும் காவிரி மேலாண்மை வாரியம் அமைக்காத பிரதமர் மோடியைக் கண்டிக்கிறோம். கர்நாடகத்தில் தேர்தல் வர இருக்கிறது. ஓட்டு வாங்குவதற்காகவே மோடி இந்த வேலையைச் செய்கிறார். தமிழக மக்களையும்,விவசாயிகளையும் வஞ்சிக்கும் பிரதமர் மோடியை வன்மையாக கண்டிக்கிறோம்’’ என்றார். பின்னர் அனைவரையும் காவல்துறையினர் கைது செய்தனர்.